Zagreb, 20. lipnja 2018.g.

**Z A P I S N I K**

sa **15. sjednice** Povjerenstva za odlučivanje o sukobu interesa održane dana 20. lipnja 2018. godine u prostorijama Povjerenstva za odlučivanje o sukobu interesa, s početkom u 11,00 sati.

**PRISUTNI:** Nataša Novaković, Tatijana Vučetić, Tončica Božić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 14. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva predlaže usvajanje dnevnog reda, te poziva članove da se izjasne o tome da li prihvaćaju predloženi dnevni red. Članica Povjerenstva Aleksandra Jozić-Ileković predlaže da se dnevni red dopuni s toč. 5. Donošenje odluke o pokretanju ili nepokretanju postupka u predmetu **P-14/17 dužnosnica KOLINDA GRABAR-KITAROVIĆ, predsjednica Republike Hrvatske.** Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tončica Božić kao izvjestiteljica u predmetu **M-73/18, na zahtjev dužnosnice VERONIKE KOLMAN, zamjenice općinskog načelnika Općine Tuhelj,** izlaže predmet te navodi da dužnosnica u zahtjevu ističe da je Općina Tuhelj za izvođača komunalnih poslova održavanja nerazvrstanih cesta u zimskim uvjetima izabrala poslovni subjekt Tomislav transporti u vlasništvu Tomislava Mihalića te traži mišljenje može li navedeni poslovni subjekt, u slučaju nedovoljnih kapaciteta izvođača u izvanrednim situacijama, kao podizvođača angažirati obrt Niveo, čiji je vlasnik Karlo Kolman, brat dužnosnice, te ako može, postoje li ograničenja u smislu postotka realiziranih radova i može li poslovni subjekt Tomislav transporti surađivati s navedenim obrtom na područjima rada koja nisu vezana uz Općinu Tuhelj.

Izvjestiteljica predlaže da se donese mišljenje da angažiranje obrta Niveo, čiji je vlasnik Karlo Kolman, brat dužnosnice Veronike Kolman, zamjenice općinskog načelnika Općine Tuhelj, kao podizvođača radova od strane osnovnog izvođača za obavljanje komunalnih poslova održavanja nerazvrstanih cesta Općine Tuhelj u zimskim uvjetima i u izvanrednim okolnostima, ne predstavlja povredu odredbi ZSSI-a. U svrhu zaštite vlastite vjerodostojnosti i očuvanja povjerenja građana u tijela javne vlasti Općine Tuhelj, upućuje se dužnosnica da o angažiranju obrta Niveo, kao podizvođača od strane osnovnog izvođača za obavljanje komunalnih poslova održavanja nerazvrstanih cesta Općine Tuhelj u zimskim uvjetima i u izvanrednim okolnostima, izvijesti Općinsko vijeće Općine Tuhelj i informaciju o angažiranju navedenog podizvođača od strane osnovnog izvođača učini javno dostupnom na službenim stranicama Općine Tuhelj. Dužnosnica se također upućuje da se izuzme iz radnji u postupku zasnivanja i realizacije poslovnog odnosa između Općine Tuhelj te izvođača i podizvođača za obavljanje komunalnih poslova održavanja nerazvrstanih cesta Općine Tuhelj u zimskim uvjetima i u izvanrednim okolnostima.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-77/18, na zahtjev dužnosnika DARKA JOSIPOVIĆA, zamjenika predsjednika Vijeća Hrvatske regulatorne agencije za mrežne djelatnosti,** izlaže predmet te navodi da je Povjerenstvo na zahtjev dužnosnika na 11. sjednici održanoj 18. svibnja 2018.g, dalo Mišljenje da nema zapreke da dužnosnik na temelju članka 13. stavka 3. ZSSI-a, za vrijeme obnašanja dužnosti zamjenika predsjednika HAKOM-a, putem obrta pruža poslove izobrazbe i stručnih usavršavanja te savjetovanja iz područja javne nabave. U slučaju postojanja bilo kakvih dvojbi radi li se u pojedinom slučaju o edukacijskoj djelatnosti ili ne, odnosno radi li se o obavljanju drugih poslova koji bi po intenzitetu ili trajanju mogli predstavljati druge poslove u smislu članka 13. stavka 2. ZSSI-a, dužnosnik je dužan zatražiti mišljenje Povjerenstva u vezi konkretnog posla. Povjerenstvo je također ukazalo dužnosniku da na temelju članka 14. stavka 1. ZSSI-a, u vezi sa člankom 20. stavkom 3. ZSSI-a, za vrijeme obnašanja dužnosti i u razdoblju dvanaest mjeseci od dana prestanka obnašanja dužnosti ne može obavljati poslove upravljanja obrtom, pa je nužno isti obrt voditi putem poslovođe, koji je u radnom odnosu kod obrtnika u skladu sa Zakonom o obrtu. Nastavno na navedeno mišljenje dužnosnik je 14. lipnja 2018.g. zatražio dodatno mišljenje može li istovremeno s obavljanjem javne dužnosti imati zajednički obrt, sukladno članku 33. stavku 1. Zakona o obrtu, uz uvjet da se poslovi upravljanja obrta putem ugovora o ortaštvu povjere drugom/drugim članu/članovima zajedničkog obrta.

Izvjestiteljica predlaže da se donese mišljenje da dužnosnik može za vrijeme obnašanja dužnosti i u razdoblju dvanaest mjeseci od dana prestanka obnašanja dužnosti zamjenika predsjednika HAKOM-a, poslove upravljanja zajedničkim obrtom u cijelosti prenijeti na drugog obrtnika-ortaka, čime bi uskladio svoje postupanje u odnosu na zabranu propisanu člankom 14. stavkom 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **M-79/18, na zahtjev dužnosnika ZVONIMIRA NOVOSELA, gradonačelnika Grada Jastrebarskog,** izlaže predmet te navodi da dužnosnik u zahtjevu u bitnom ističe kako je kao gradonačelnik Grada Jastrebarsko po položaju i predsjednik Turističke zajednice Grada Jastrebarsko. Na 14. sjednici Vijeća TZG Jastrebarsko, održanoj 14.travnja 2018.g., razriješena je dužnosti direktorica ureda TZG Jastrebarsko. Sukladno odredbama članka 46. Statuta TZG Jastrebarsko, "Turističku zajednicu do izbor direktora zastupa predsjednik". Slijedom navedenog, dužnosnik traži mišljenje Povjerenstva kako postupiti obzirom da do kraja kalendarske godine 2018.g. sigurno neće biti provedeno imenovanje.

Izvjestiteljica predlaže da se donese mišljenje da dužnosnik Zvonimir Novosel, gradonačelnik Grada Jastrebarskog, može privremeno, do izbora direktora ureda Turističke zajednice Grada Jastrebarskog, zastupati navedenu Turističku zajednicu, ali za isto ne može primati bilo kakvu dodatnu naknadu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Član Povjerenstva Davorin Ivanjek kao izvjestitelj u predmetu **M-81/18, na zahtjev dužnosnika IVANA KIRINA, zastupnika u Hrvatskom saboru,** izlaže predmet te navodi da dužnosnik u bitnome ističe da je obavljao funkciju pročelnika Zavoda za traumatologiju KBC-a Rijeka u čijem je sastavu tri odjela te da je zbog potrebe rada, a uslijed određenog kvalitativnog i brojčanog pada u radu, kontaktiran od strane predstavnika navedenog Zavoda s ponudom obavljanja poslova na temelju ugovora o djelu dva sata tjedno, a s čime su suglasni ravnatelj KBC-a Rijeka i Upravno vijeće KBC-a Rijeka. Dužnosnik traži mišljenje Povjerenstva bi li obavljanjem stručnih i edukacijskih poslova na temelju ugovora o djelu na Zavodu za traumatologiju KBC-a Rijeka bio u sukobu interesa. Zahtjevu za mišljenjem prileži Odluka Upravnog vijeća KBC-a Rijeka od 9. lipnja 2018.g. kojom se ravnatelju iste zdravstvene ustanove daje suglasnost za zaključenje ugovora o djelu s dužnosnikom radi pružanja stručne pomoći i osobnog rada u svojstvu specijalista kirurga na Zavodu za traumatologiju KBC-a Rijeka i Prijedlog ugovora o djelu kojim KBC Rijeka, zastupana po ravnatelju Davoru Štimcu, kao naručitelj, predlaže dužnosniku Ivanu Kirinu, kao izvršitelju, sklopiti ugovor o djelu. U članku 1. Prijedloga ugovora utvrđuje se da bi dužnosnik osobnim radom izvršavao posao specijalista kirurga na Zavodu za traumatologiju KBC-a Rijeka, dok iz članka 2. proizlazi da bi dužnosnik navedene poslove obavljao u prostorima Zavoda za traumatologiju prema rasporedu naručitelja, u obliku pripravnosti ili dežurstva i to isključivo u razdoblju u kojem ne zasjeda Hrvatski sabor o čemu je dužnosnik dužan voditi računa. Istim člankom Prijedloga ugovora navodi se da izvršitelj za obavljanje poslova iz tog ugovora posjeduje odobrenje Povjerenstva, koje je njegov sastavni dio.

Izvjestitelj predlaže da se donese mišljenje da na temelju članka 13. stavka 2. ZSSI-a, dužnosnik, može uz profesionalno obnašanje dužnosti zastupnika u Hrvatskom saboru povremeno obavljati liječničku i edukacijsku djelatnost na Zavodu za traumatologiju Kliničkog bolničkog centra Rijeka te za isto primati naknadu. Ukoliko iz konkretnih okolnosti proizlazi da posao doktora medicine specijalista kirurgije dužnosnik u zdravstvenoj ustanovi obavlja u smislu redovitog i stalnog zanimanja, upućuje se da i prihode ostvarene obavljanjem rada na Zavodu za traumatologiju KBC-a Rijeka prijavi nadležnim službama Hrvatskoga sabora kako bi iste prilikom utvrđivanja prava na plaću, odnosno razliku plaće mogle postupiti sukladno člancima 3. i 4. Zakona o pravima i dužnostima zastupnika u Hrvatskom saboru. Dužnosnik je obvezan u izvješću o imovinskom stanju prijaviti Povjerenstvu prihode i naknade stečene na temelju obavljenih poslova istekom godine u kojoj su naknade i prihodi ostvareni.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Aleksandra Ileković-Jozić kao izvjestiteljica u predmetu **P-14/17, dužnosnica KOLINDA GRABAR-KITAROVIĆ, predsjednica Republike Hrvatske,** izlaže predmet te navodi da je protiv dužnosnice podneseno više prijava od strane istog podnositelja. Prijava je napisana na više desetaka stranica koje nisu sadržajno povezane te je teško isčitati što podnositelj prijavljuje.

Izvjestiteljica predlaže da se donese odluka o nepokretanju postupka jer neanonimna prijava ne sadrži osnove za postupanje Povjerenstva i navodi u prijavi se ne mogu ispitati, a time ne ukazuju na moguću povredu odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,30 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**